section_heading: Ilustracije i omot albuma
paragraph_text: Giger je izradio dvije nove slike koje su otprilike odgovarale veličini omota gramofonske ploče pod imenom Work 217: ELP I i Work 218: ELP II. Skupina je izabrala prvu sliku za naslovnicu. Na njoj se nalazi za umjetnika karakteristična monokromatska ilustracija s motivom biomehanike, a uprizoren je industrijski mehanizam s ljudskom lubanjom i novim logotipom 'ELP', koji je također dizajnirao Giger i koji je tad postao glavni logotip sastava. Donji dio lubanje prekriva kružni ekran na kojem se nalaze usta i brada u mesnom obliku, ali i nešto nalik vrhu penisa ispod brade što izlazi iz cijevi s logotipom 'ELP'. Umjetnički je direktor Fabio Nicoli inzistirao na tome da omot albuma ne bi trebao biti izrađen na uobičajen način. Naslovnica je prepolovljena na sredini, a kružni ekran zalijepljen je na desni dio; naslovnica se može otvoriti poput vrata, što otkriva drugu sliku, na kojoj se nalazi cjelovito žensko lice (izrađeno prema liku Gigerove partnerice Li Tobler) čiji uvojci kose izrađeni od žica uokviruju njezine sklopljene oči i brojne ožiljke, među kojima su ožiljak u obliku simbola za beskonačnost i ožiljak nastao nakon lobotomije. Na ilustraciji se u početku nalazio cjeloviti penis, no takvu je ilustraciju diskografska kuća odbacila jer ju je smatrala pornografskom. Giger nije želio maknuti penis s naslovnice, pa je grupa zatražila drugog umjetnika da ga zračnim kistom pretvori u zraku jarkog svjetla. Stražnja je naslovnica potpuno crna i na njoj se nalazi veliki bijeli natpis 'Brain Salad Surgery'. Work 217: ELP I također je upotrijebljen i za sliku na samoj ploči; gramofonska osovina tako prolazi kroz usta. Izdanje na gramofonskoj ploči sastoji se od sklopiva postera na kojem se nalaze fotografije Emersona, Lakea i Palmera; te je fotografije izradila Rosemary Adams.